**M-au întrebat de tine norii,**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

M-au întrebat de tine norii,

...

M-au întrebat de tine norii,

Mirați că nu te-au mai văzut,

Le-am spus să plece, că ești bine,

Să nu mai dea cu ploaia-n mine

Și s-au îndepărtat, tăcut!

...

Dar au venit apoi din nou,

Și-au dat cu tunet și cu fulger,

Păreau extrem de supărați,

Mi-au spus de apă-mpovărați:

-Unde este-al nostru înger?

-V-am spus odată că e bine,

Pentru că este-acum cu mine,

Vă rog, vă rog frumos, plecați!

...

-A fost cândva regina noastră,

Și-am vrea să o putem vedea!

-De vreți, priviți-o pe fereastră,

Dar acum doarme, că e noapte,

Să n-o treziți, plouați cu șoapte,

Oricum, veți mai vorbi cu ea,

Când vom ieși iar împreună,

Pe mal de râu, sub clar de lună,

Când noaptea-i caldă și albastră!

Iar dacă-a fost regina voastră,

Acum este regina mea!

Asta-i tot, așa le-am spus,

S-au scuturat, apoi s-au dus!